അമ്മയ്ക്ക് കുട്ടിയെ കിട്ടണമെന്ന് പറയുന്ന സര്ക്കാര് ആറു മാസം നിന്നത് പേരൂര്ക്കടയിലെ ലോക്കല് നേതാവിനൊപ്പം എല്ലാ സംവിധാനങ്ങളും ചലിച്ചത് ജയചന്ദ്രന്റെ ഇഷ്ടത്തിന് പിണറായി സര്ക്കാര് നിലപാട് മാറ്റിയത് നിയമസഭാ പേടിയില് അനുപമയ്ക്ക് നീതിയൊരുക്കാന് ഒടുവില് മന്ത്രി എത്തിയതിന് പിന്നില് തിരുവനന്തപുരം: അനുപമയുടെ കുഞ്ഞിന്റെ ദത്തെടുപ്പ് നടപടികള് നിര്ത്തിവെക്കണമെന്ന ആവശ്യപ്പെട്ടുള്ള സര്ക്കാര് ഹര്ജിക്ക് പിന്നില് നിയമസഭാ പേടി. തിരുവനന്തപുരം കുടുംബ കോടതിയാണ് ഹര്ജി പരിഗണിക്കുക. കുഞ്ഞിന്റെ സംരക്ഷണത്തിന്റെ പൂര്ണ അവകാശം കിട്ടണമെന്നാവശ്യപ്പെട്ട് ദത്തെടുത്ത ദമ്ബതികള് കോടതിയെ സമീപിച്ചിരുന്നു. ഇതില് ഇന്ന് അന്തിമ വിധി പറയാനിരിക്കെയാണ് സര്ക്കാര് തടസ്സ ഹര്ജി നല്കിയത്. നിയമസഭാ സമ്മേളനത്തില് ഈ വിഷയം ഉയര്ന്നാലുള്ള പ്രതിസന്ധി കണക്കിലെടുത്താണ് ഈ തീരുമാനം. നിയമസഭയില് അനുപമ കേസാകും ഇക്കുറി വലിയ വാദപ്രദിവാദങ്ങള്ക്ക് കളമൊരുക്കുകയെന്നാണ് വിലയിരുത്തല്. വിഷയത്തില് മുഖ്യമന്ത്രി പിണറായി വിജയന് ഇതുവരെ പ്രതികരിക്കാത്തതടക്കം മുന്നിര്ത്തിയാകും പ്രതിപക്ഷത്തിന്റെ ആക്രമണം. ഇതെല്ലാം മനസ്സിലാക്കിയാണ് അനുപമ കേസില് പൊലീസും അടിയന്തര നടപടികളുമായി പോയത്. സഭയില് കാര്യങ്ങള് വിശദീകരിക്കാനുള്ള ഇടപെടലുകളാണ് കഴിഞ്ഞ ദിവസം ആരോഗ്യമന്ത്രി അടക്കമുള്ളവര് നടത്തിയത്. അനുപമയെ മന്ത്രി നേരിട്ട് വിളിച്ചതും സഭയിലെ ചര്ച്ചകളില് പിടിച്ചു നില്ക്കാനാണ്. ഈ വിഷയം പ്രതിപക്ഷം അടിയന്തര പ്രമേയമായി അവതരിപ്പിക്കുമെന്ന് ഉറപ്പാണ്. ഈ സാഹചര്യത്തില് അമ്മയുടെ നടപടികളില് എന്തു തീരുമാനം എടുത്തുവെന്ന് വിശദീകരിക്കേണ്ടിയും വരും. വെറുതെ സര്ക്കാരിന് കൈമലര്ത്താന് കഴിയില്ല. ഈ സാഹചര്യത്തിലാണ് സര്ക്കാര് അടിയന്തര ഇടപെടല് നടത്തിയത്. ഇവ ഉയര്ത്തിയാകും സഭയില് ഈ വിഷയത്തില് സര്ക്കാര് ഇനി പ്രതിരോധം തീര്ക്കുക. കുട്ടിയുടെ അമ്മ ജീവിച്ചിരിപ്പുണ്ടെന്നും ദത്തെടുക്കല് നടപടികള് സംബന്ധിച്ച് പൊലീസും സര്ക്കാരും അന്വേഷണം നടത്തുന്നുണ്ടെന്നും കഴിഞ്ഞ ദിവസം സര്ക്കാര് കോടതിയെ അറിയിച്ചിരുന്നു. ഇക്കാര്യങ്ങളില് തീരുമാനമാകുന്നത് വരെ ദത്തില് തീര്പ്പുകല്പ്പിക്കരുതെന്ന ആവശ്യമാണ് കോടതി ഇന്ന് പരിഗണിക്കുക. സര്ക്കാരിന്റെ ഹര്ജി കോടതി അംഗീകരിക്കുകയാണെങ്കില് കുട്ടിയെ ദത്തെടുത്തവരില് നിന്ന് തിരിച്ചുകൊണ്ടുവരാനുള്ള നടപടി സ്വീകരിക്കും. പിന്നീടാകും ഡിഎന്എ പരിശോധന അടക്കമുള്ള നടപടികള്. അമ്മയ്ക്കൊപ്പം സിപിഎം നിലയുറപ്പിക്കുന്നതും ഇതുകൊണ്ടാണ്. അതേ സമയം അനുപമ അറിയാതെ കുഞ്ഞിനെ ദത്തുകൊടുത്ത സംഭവത്തില് ശിശുക്ഷേമ സമിതി ജനറല് സെക്രട്ടറി ഷിജുഖാനെ വനിത ശിശുവികസന ഡയറക്ടര് വിളിച്ചുവരുത്തി ഇന്നലെ മൊഴിയെടുത്തിരുന്നു. എല്ലാം നിയമപരമായാണ് ചെയ്തെന്നായിരുന്നു ഷിജു ഖാന്റെ പ്രതികരണം. ശിശുക്ഷേ സമിതി ഏറ്റുവാങ്ങിയ ആണ്കുഞ്ഞിനെ പെണ്കുഞ്ഞായി രേഖപ്പെടുത്തിയതും, സറണ്ടര് ചട്ടം ലംഘിച്ചതും അമ്മപരാതി നല്കിയിട്ടും കുട്ടിയെ ദത്ത് നല്കിയതും അടക്കം ഷിജുഖാന്റെ ഭാഗത്തുനിന്നുണ്ടായത് ഗുരുതര വീഴ്ചകളാണെന്നാണ് വിലയിരുത്തല്. ഇതെല്ലാം സര്ക്കാരിന് തലവേദനയാകും. അതിനിടെ അനുപമയുടെ അച്ഛന് ജയചന്ദ്രന്, അമ്മ സ്മിത ഉള്പ്പെടെ ആറു പ്രതികള് ജില്ലാ കോടതിയില് മുന്കൂര് ജാമ്യം തേടി. 28ന് പൊലീസിനോട് നിലപാട് അറിയിക്കാന് കോടതി ആവശ്യപ്പെട്ടിട്ടുണ്ട്. അനുപമയുടെ കുഞ്ഞിനെ ദത്ത് നല്കിയ സംഭവത്തില് നടപടിക്ക് സിപിഎം തയ്യാറെടുക്കുകയാണ്. വിഷയം പാര്ട്ടിക്ക് നാണക്കേടുണ്ടാക്കിയെന്ന വിലയിരുത്തലിലാണ് സിപിഎം നടപടിക്ക് ഒരുങ്ങുന്നത്. ശിശു ക്ഷേമ സമിതി ജനറല് സെക്രട്ടറി ഷിജു ഖാന്, അനുപമയുടെ അച്ഛന് ജയചന്ദ്രന് എന്നിവര്ക്കെതിരെയാണ് നടപടിക്ക് നീക്കം. ഷിജു ഖാനെ ശിശു ക്ഷേമ സമിതി ജനറല് സെക്രട്ടറി സ്ഥാനത്ത് നിന്നും അനുപമയുടെ അച്ഛന് പി.എസ് ജയചന്ദ്രനെ പാര്ട്ടി പേരൂര്ക്കട എല്.സി അംഗം എന്നീ സ്ഥാനങ്ങളില് നിന്ന് നീക്കാനുമാണ് പാര്ട്ടി തയ്യാറെടുക്കുന്നത്. കുട്ടിയെ നഷ്ടപ്പെട്ട അനുപമയ്ക്ക് ഒപ്പമാണെന്ന നിലപാടാണ് പാര്ട്ടി സംസ്ഥാന നേതൃത്വവും ജില്ലാ നേതൃത്വവും സ്വീകരിച്ചിരുന്നത്. എന്നിട്ടും എന്തുകൊണ്ടാണ് പാര്ട്ടിയുടെ നിയന്ത്രണത്തിലുള്ള കാര്യങ്ങളില് നടപടിയില്ലാത്തതെന്ന ചോദ്യം ഉയര്ന്നിരുന്നു. ശിശുക്ഷേമ സമിതിയുടെ ഭാരവാഹിയെന്ന നിലയില് ഡോ. എം ഷിജുഖാന് ചില വീഴ്ചകള് വരുത്തിയെന്നാണ് പാര്ട്ടി നിഗമനം. ഇതേതുടര്ന്നാണ് നടപടിക്ക് ഒരുങ്ങുന്നത്. ദത്ത് നല്കുന്നതിനുള്ള നടപടിക്രമങ്ങള് പാലിക്കുന്നതിലും കുട്ടിയുടെ ലിംഗനിര്ണയം നടത്തുന്നതിലും വീഴ്ച വരുത്തിയെന്നാണ് പാര്ട്ടിയുടെ നിഗമനം. അമ്മയുടെ സമ്മതമില്ലാതെ കുട്ടിയെ അവരില് നിന്ന് മാറ്റിയതിനാണ് അനുപമയുടെ അച്ഛനെതിരെ നടപടിക്ക് ഒരുങ്ങുന്നത്. ജയചന്ദ്രനെ പേരൂര്ക്കട ലോക്കല് കമ്മിറ്റിയില് നിന്നും ഒഴിവാക്കിയേക്കും. ഈ സമ്മേളനകാലത്ത് ഏരിയാ കമ്മിറ്റിയിലേക്ക് സ്ഥാനക്കയറ്റം ലഭിക്കാന് സാധ്യതയുള്ള നേതാവായിരുന്നു ജയചന്ദ്രന്. അനുപമ വിഷയം ചര്ച്ച ചെയ്യണമെന്ന് സിപിഎം ജില്ലാ നേതൃത്വത്തിനുള്ളില് ആവശ്യമുണ്ടായിരുന്നു. ജില്ലാ സെക്രട്ടേറിയറ്റ് അംഗം സി. ജയന്ബാബുവാണ് ആവശ്യം മുന്നോട്ട് വെച്ചത്. എന്നാല് വിഷയം ചര്ച്ച ചെയ്തുവെന്നല്ലാതെ മറ്റ് നടപടികളൊന്നും പാര്ട്ടി സ്വീകരിച്ചിരുന്നില്ല. Stories you may Like